АҞӘА, хәжәк 12 – Sputnik. Аилацәажәаратә процесс аҟны Аԥсны аламырхәӡакәа Аԥсныи Қырҭтәылеи рыбжьара аихамҩатә аартра азҵаара ӡбашьа амам, иҳәеит Аԥсны Адәныҟатәи аусқәа рминистр Виачеслав Чрыгба жәларбжьаратәи аинформациатә маҵзура "Россия сегодня" амультимедиатә центр аҟны арҭ аминуҭқәа рзы имҩаԥысуа апресс-конференциаҿы.
Урыстәылатәи Афедерациа адәныҟатәи аусқәа рминистр Сергеи Лавров Аԥсны Адәныҟатәи аусқәа рминистр Виачеслав Чрыгбеи иареи иацтәи реилацәажәара ашьҭахь имҩаԥысыз апресс-конференциаҿы Москва азхиоуп Аԥсныи Қырҭтәылеи рыбжьара аихамҩатә еимадара аиҭашьақәыргылара алацәажәара ҳәа азгәеиҭеит.
Иацы имҩԥысит Аԥсныи Урыстәылеи рыдәныҟатәи аусқәа рминистрцәа реиԥылара, уаҟа напаҵаҩын Аԥсныи Урыстәылеи рыдәныҟатәи аполитиказы аҳәаақәҵаразы амеморандум.